RÅDETS FORORDNING (EF) Nr. 610/95 af 20. marts 1995 om ændring af forordning (EØF) nr. 2735/90, (EØF) nr. 2736/90 og (EØF) nr. 2737/90 om indførelse af en endelig antidumpingtold på importen af wolframmalm og koncentrater deraf, wolframoxid og wolframsyre, wolframcarbid og sammensmeltet wolframcarbid med oprindelse i Den Kinesiske Folkerepublik og om endelig opkrævning af de beløb, for hvilke der er stillet sikkerhed i form af den midlertidige antidumpingtold, som indførtes ved Kommissionens forordning (EF) nr. 2286/94

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 8,

under henvisning til forslag fra Kommissionen fremlagt efter høring i det rådgivende udvalg, og

ud fra følgende betragtninger:

A. Midlertidige foranstaltninger

(1) Efter at to kinesiske eksportører, China National Non-Ferrous Metals Import and Export Corporation (CNIEC) og China National Metals and Minerals Import and Export Corporation (Minmetals) tilbagekaldte de tilsagn, der godkendtes ved Kommissionens afgørelse 90/478/EØF (2), 90/479/EØF (3) og 90/480/EØF (4), indførte Kommissionen ved forordning (EF) nr. 2286/94 (5) en midlertidig antidumpingtold på importen til Fællesskabet af de varer, som eksporteredes af de pågældende to kinesiske eksportører og som tidligere var omfattet af tilsagnene, nemlig wolframmalm og koncentrater deraf henhørende under KN-kode 2611 00 00 (Taric-tillægskode: 8432), wolframoxid og wolframsyre henhørende under KN-kode ex 2825 90 40 (Taric-kode: 2825 90 40*10; 2825 90 40*20; Taric-tillægskode: 8481) og wolframcarbid og sammensmeltet wolframcarbid henhørende under KN-kode 2849 90 30 (Taric-tillægskode: 8478) med oprindelse i Den Kinesiske Folkerepublik. Den midlertidige told blev forlænget med to måneder ved Rådets forordning (EF) nr. 82/95 (6).

B. Endelig told

(2) I artikel 8, stk. 9, i forordning (EF) nr. 3283/94 fastsættes det, at hvis et tilsagn trækkes tilbage, indføres der en endelig told på grundlag af de faktiske omstændigheder, der blev fastlagt i forbindelse med den undersøgelse, som førte til afgivelsen af det pågældende tilsagn, forudsat at denne undersøgelse afsluttedes med en endelig afgørelse om dumping og deraf følgende skade. Undersøgelsen, der førte til godtagelsen af tilsagnene fra CNIEC og Minmetals afsluttedes med en endelig afgørelse om dumping og deraf følgende skade samtidig med, at det blev fastslået, at det var i Fællesskabets interesse at indføre antidumpingforanstaltninger (7). Var de to kinesiske eksportørers tilsagn ikke blevet godkendt, ville de være blevet pålagt en antidumpingtold af følgende størrelse:

wolframmalm og koncentrater deraf:

CNIEC: 37,0 %

Minmetals: 42,4 %

wolframoxid og wolframsyre:

CNIEC: 35,0 %

Minmetals: 35,0 %

wolframcarbid og sammensmeltet wolframcarbid:

CNIEC: 33,0 %

Minmetals: 33,0 %.

Rådet finder i betragtning af tilbagekaldelsen af tilsagnene, at undtagelsen for CNIEC's og Minmetals' vedkommende fra antidumpingtolden, på importen af ovennævnte wolframprodukter fra Den Kinesiske Folkerepublik skal ophæves, og de ovenfor angivne toldsatser anvendes.

C. Opkrævning af den midlertidige told

(3) CNIEC's og Minmetals' tilbagekaldelse af tilsagnene var en frivillig handling fra deres side, som blev foretaget med fuldt kendskab til de konsekvenser, der normalt ville følge heraf. I betragtning af, at den af den midlertidige told omfattede import ikke længere omfattedes af tilsagn, finder Rådet det nødvendigt at opkræve det fulde beløb, for hvilket der er stillet sikkerhed i form af midlertidig antidumpingtold -

UDSTEDT FØLGENDE FORORDNING:

Artikel 1

Artikel 1, stk. 2 og 3, i forordning (EØF) nr. 2735/90 affattes under ét således:

»2. Tolden fastsættes til 42,4 % af nettoprisen, frit Fællesskabets grænse, ufortoldet (Taric-tillægskode: 8433), dog fastsættes satsen for wolframmalm og koncentrater deraf, der eksporteres af China National Non-Ferrour Import and Export Corporation (CNIEC), til 37,0 % (Taric-tillægskode: 8432).«

Artikel 2

Artikel 1, stk. 3, i forordning (EØF) nr. 2736/90 ophæves.

Artikel 3

Artikel 1, stk. 3, i forordning (EØF) nr. 2737/90 ophæves.

Artikel 4

De beløb, for hvilke der i henhold til forordning (EF) nr. 2286/94 er stillet sikkerhed, opkræves endeligt med det fulde beløb.

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. marts 1995.

På Rådets vegne

E. ALPHANDÉRY

Formand

(1) EFT nr. L 349 af 31. 12. 1994, s. 1. Forordningen er ændret ved forordning (EF) nr. 355/95 (EFT nr. L 41 af 23. 2. 1995, s. 2).

(2) EFT nr. L 264 af 27. 9. 1990, s. 55.

(3) EFT nr. L 264 af 27. 9. 1990, s. 57.

(4) EFT nr. L 264 af 27. 9. 1990, s. 59.

(5) EFT nr. L 248 af 23. 9. 1994, s. 8.

(6) EFT nr. L 14 af 20. 1. 1995, s. 1.

(7) Jf. Rådets forordning (EØF) nr. 2735/90, (EØF) nr. 2736/90 og (EØF) nr. 2737/90, EFT nr. L 264 af 27. 9. 1990, henholdsvis s. 1, 4 og 7.